Ihme

Ihme on yliluonnollinen, selittämätön asia tai tapahtuma, jonka aiheuttajana pidetään jumalolentoa.
Merkitys eri uskonnoissa.
Ihmeet ovat kertomuksia voimasta, jolla jumala päihittää demonin tai toisen jumalan. Ihmeiden kautta näkymättömän Jumalan toiminta tulee näkyväksi, sillä uskovaiset odottavat Jumalan puuttuvan maailman asioihin kriisin hetkellä tai osoittaakseen jumalallisuutensa. Ihmekertomukset tarjoavat myös selitysmalleja ihmisten kokemuksille. Virallisessa katolisessa ja vanhassa protestanttisessa apologiassa eli uskonpuolustuksessa ihmeillä on tärkeä asema. Joidenkin mukaan uskonto saa ihmeistä oikeuden vaatia ihmisiä tulemaan uskoon. Protestanttisuuden ja juutalaisuuden mukaan ihmeitä voi tehdä vain Jumala, tosin joskus ihmisen kautta.
Joskus ihmeen tekijä kieltää teostaan kertomisen julkisesti. Ihmeidentekijän kuoltua hänen jäännöksistään voi tulla pyhäinjäännöksiä, joiden avulla tehdään lisää ihmeitä. Katolisella kirkolla on juridinen prosessi, jonka sääntöjen mukaan ihmeiden tekijä voidaan julistaa pyhimykseksi. Henkilön täytyy olla kuollut vähintään 50 vuotta aikaisemmin, ja hänen on täytynyt tehdä ainakin kaksi ihmettä, joita ei voi selittää luonnollisilla syillä.
Jotkin intialaiset gurut kuten Sathya Sai Baba ja Swami Premananda väittävät tekevänsä ihmeitä.
Islamissa perinteisiä ihmeitä tapahtui profeetta Muhammedille, ja hän myös teki niitä, esimerkkinä kuun halkaisemisen ihme. Islamilainen teologia ei kuitenkaan varsinaisesti tunne ihmeen käsitettä, koska sen mukaan luonnonlakeja ei ole ole, vaan kaikki tapahtuu juuri niin kuin Jumala tahtoo.
Ihmeiden tyyppejä.
Yleisiä ihmetekojen tyyppejä ovat esimerkiksi:
Ihmeiden filosofiaa.
Ihmeiden hyväksyminen liittyy henkilön maailmankatsomukseen, erityisesti akselille naturalismi–supernaturalismi. Naturalismin mukaan kaikki mitä on olemassa voidaan selittää luonnollisilla tapahtumasarjoilla ja siten ihme on mahdoton, koska se vaatisi luonnonlakien rikkomista. Supernaturalismissa sallitaan tapahtumat, joita ei voi selittää luonnonlakien avulla.
Nykyaikana jotkut pitävät ihmeisiin uskomista yhtenä osoituksena uskontojen epärationaalisuudesta. Ihmeiden epäilijöitä kutsutaan skeptikoiksi. James Randi Educational Foundationin kautta taikuri James Randi sponsoroi niin sanottua miljoonan dollarin haastetta. Säätiö lupasi miljoona dollaria kenelle tahansa, joka pystyy todistamaan paranormaalin, yliluonnollisen tai okkultistisen ilmiön olemassaolon tieteellisesti valvotuissa oloissa. Yli tuhat ihmistä osallistui haasteeseen, mutta kukaan ei läpäissyt sitä.
Filosofi David Hume katsoi teoksessaan "Tutkimus inhimillisestä ymmärryksestä" (1758), että ihmettä ei tule pitää tapahtuneena, paitsi jos olisi suurempi ihme, ettei sitä olisi tapahtunut. Hume kirjoitti:
Mikään todistus ei ole riittävä todentamaan ihmettä, ellei todistus ole sellainen, että todistuksen virheellisyys olisi suurempi ihme kuin asiantila, jonka se pyrkii todistamaan.
Tätä periaatetta kutsutaan "Humen puntariksi". Hume itse määritteli ihmeen luonnonlaeista poikkeavaksi tapahtumaksi.
Intiassa rationalistien järjestöt paljastavat kansalle ihmeitä, joita niin sanotut jumalmiehet tekevät rahan vuoksi. Ihmeteot saadaan aikaan silmänkääntötemppujen avulla. Vuonna 2012 Indian Rationalist Associationin puheenjohtaja Sanal Edamaruku paljasti televisiossa ihmeenä pidetyn ilmiön, jossa mumbailaisen kirkon krusifiksista tippui vesipisaroita. Edamarakun tutkimusten mukaan ilmiö johtui rikkoontuneesta vesijohtoputkesta. Jotkut ihmiset joivat vettä pyhänä vetenä, joten Edamaraku varoitti sen olevan likavettä. Kolmen katolisen järjestön puheenjohtajat tekivät Edamarakun toimista rikosilmoituksen jumalanpilkkana. Edamaraku joutui pakenemaan Suomeen välttääkseen mahdollisen vuosien pituisen vankilatuomion. Useita rationalistijohtajia on Intiassa murhattu.